Die Heilige Gees praat hier oor ons as hele mens. Nie net oor jou siel nie. As jy voel en sien dat jou liggaam aftakel mag jy in die geloof weet dat die HERE nogtans besig is om jou te verander. Dat die Heilige Gees besig is om jou al hoe meer ’n nuwe mens te maak. ’n Mens dat by die HERE behoort en van wie die lewe nie stukkend gemaak kan word nie. Jou en my liggaam kan swakker en swakker word maar my egte lewe kan deur God se genade nie stukkend gemaak word nie. Die HERE gee my deur Christus die ewige lewe.
By Paulus begin die vernuwing van sy innerlike mens as hy op pad na Damascus tot die geloof in Christus kom. Hy gaan leef met Christus as sy Heer en God. Dit beteken dat hy die ewige lewe ontvang. Die ewige lewe is dan nie net vir jou siel nie. Die ewige lewe wat die Gees in jou werk is daar dan ook vir jou liggaam. Ons liggaam word deur siekte en dood afgebreek nogtans mag ons by ons sterwe weet dat ook ons liggaam by Christus terugkeer sal opstaan. Die innerlike mens is die nuwe mens. Die mens wat jy nou nog nie in volle heerlikheid sien nie maar wat eendag ook uiterlik volmaak sal wees en wat immuun sal wees vir siekte en dood. Deur God se genade.